b'\n_START_ARTICLE_\nItal\xc5\xb3 disko\n_START_PARAGRAPH_\nItal\xc5\xb3 disko (Italo disco) \xe2\x88\x92 \xc5\xa1oki\xc5\xb3 popmuzikos stilius, kil\xc4\x99s i\xc5\xa1 Italijos ir gyvav\xc4\x99s nuo 1970-\xc5\xb3j\xc5\xb3 pabaigos iki apie 1990\xc2\xa0m.\n_START_SECTION_\nIstorija, apib\xc5\xabdinimas\n_START_PARAGRAPH_\nPavadinim\xc4\x85 \xc5\xa1oki\xc5\xb3 muzikai i\xc5\xa1 Italijos 1983\xc2\xa0m. suteik\xc4\x97 Bernhard Mikulski, Vokietijos \xe2\x80\x9eZYX Music\xe2\x80\x9c garso \xc4\xafra\xc5\xa1\xc5\xb3 firmos vadovas. Iki to laiko \xc5\xa1i muzika buvo vadinama bendriniais \xc5\xbeod\xc5\xbeiais itali\xc5\xa1ka \xc5\xa1oki\xc5\xb3 muzika, arba JAV \xe2\x88\x92 spage\xc4\x8di\xc5\xb3 \xc5\xa1oki\xc5\xb3 muzika, nei\xc5\xa1skiriant jos kaip atskiro stiliaus. Bernhard Mikulski buvo aktyvus itali\xc5\xa1kos popmuzikos propaguotojas ir i\xc5\xa1leido pirm\xc4\x85 oficial\xc5\xb3 itali\xc5\xa1k\xc5\xb3 disko dain\xc5\xb3 rinkin\xc4\xaf pavadinimu \xe2\x80\x9eThe Best of Italo Disco\xe2\x80\x9c. Ital\xc5\xb3 disko muzika apib\xc5\xabdinama lengvomis melodijomis, lengvai \xc4\xafsimintinu ir pasikartojan\xc4\x8diu dainavimu, futuristiniais tembrais, kartais lengvu, erdviniu skamb\xc4\x97jimu, su reguliariu ritmu ir orientacija \xc4\xaf \xc5\xa1oki\xc5\xb3 muzik\xc4\x85, pasodrint\xc4\x85 paprastais sintezatori\xc5\xb3, ritmo ma\xc5\xa1in\xc5\xb3 ir pirmos kartos vokoderi\xc5\xb3 efektais._NEWLINE_Ital\xc5\xb3 disko muzika buvo daugiausiai orientuota \xc4\xaf JAV ir tarptautin\xc4\x99 publik\xc4\x85, tod\xc4\x97l daugelyje i\xc5\xa1populiar\xc4\x97jusi\xc5\xb3 italo disko dain\xc5\xb3 naudoti angli\xc5\xa1ki tekstai, atlik\xc4\x97jai dainavo su ry\xc5\xa1kiu itali\xc5\xa1ku akcentu. Pa\xc4\x8dioje Italijoje \xc5\xa1oki\xc5\xb3 muzika buvo paremta tradicin\xc4\x97mis folk dainomis ir tarantelomis, naudojami akordeonai, tamburinai, akustin\xc4\x97s gitaros, o ne sintezatoriai, elektroniniai mu\xc5\xa1am\xc5\xb3j\xc5\xb3 garsai ir \xe2\x80\x9eslap\xe2\x80\x9c boso gitara. Ital\xc5\xb3 disko r\xc4\x97m\xc4\x97si tradicine disko-fank \xc5\xa1oki\xc5\xb3 muzika, kuri pasiek\xc4\x97 pasaulinio populiarumo (ir kartu Italijoje) 1977\xe2\x80\x931978\xc2\xa0m. su Bee Gees, Boney M ir Donna Summer (prodiusuota italo Giorgio Moroder) dainomis. Steig\xc4\x97si disko klubai, nauji atlik\xc4\x97jai siek\xc4\x97 kurti ka\xc5\xbek\xc4\x85 pana\xc5\xa1aus, net Adriano Celentano 1977\xc2\xa0m. i\xc5\xa1leido vien angli\xc5\xa1kai \xc4\xafdainuot\xc4\x85 album\xc4\x85 su \xc5\xa1e\xc5\xa1iomis disko stili\xc5\xb3 imituojan\xc4\x8diomis dainomis. I\xc5\xa1populiar\xc4\x97jo itali\xc5\xa1kai dainuojantys disko atlik\xc4\x97jai (Raffaella Carr\xc3\xa0, Alan Sorrenti, Viola Valentino). Tai buvo savoti\xc5\xa1kas atsakas euro disko atlik\xc4\x97jams (Giorgio Moroder, Cerrone, Kraftwerk)._NEWLINE_1980-\xc5\xb3j\xc5\xb3 prad\xc5\xbeioje ital\xc5\xb3 disko muzika buvo paveikta kai kuri\xc5\xb3 angl\xc5\xb3 \xe2\x80\x9enauj\xc5\xb3j\xc5\xb3 romantik\xc5\xb3\xe2\x80\x9c (Soft Cell \xe2\x80\x9eTainted Love\xe2\x80\x9c, Fiction Factory \xe2\x80\x9eFell Like Heaven\xe2\x80\x9c, OMD \xe2\x80\x9eEnola Guy\xe2\x80\x9c) ir vokie\xc4\x8di\xc5\xb3 muzikos. Ital\xc5\xb3 disko apib\xc5\xabdinama ne tiek atskiru \xc5\xbeanru, kiek naudojam\xc5\xb3 muzikini\xc5\xb3 technik\xc5\xb3 visuma. 1982\xc2\xa0m. ital\xc5\xb3 disko pasirei\xc5\xa1k\xc4\x97 jau kaip vientisas stilius. 1983\xc2\xa0m. kai kurios ital\xc5\xb3 disko dainos sulauk\xc4\x97 did\xc5\xbeiulio populiarumo, Gazebo singlas \xe2\x80\x9eI Like Chopin\xe2\x80\x9c buvo parduotas daugiamilijoniniu tira\xc5\xbeu. Garsi ital\xc5\xb3 disko leidybine firma buvo \xe2\x80\x9eDiscomagic Records\xe2\x80\x9c. 1980-\xc5\xb3j\xc5\xb3 pabaigoje ital\xc5\xb3 disko stilius prad\xc4\x97jo nykti daugeliui atlik\xc4\x97j\xc5\xb3 pasukus \xc4\xaf Hi-NRG stili\xc5\xb3. Ital\xc5\xb3 disko atgarsi\xc5\xb3 galima i\xc5\xa1girsti Divine, Roni Griffith, Sinitta, Stacey Q, Samantha Fox atliekamose dainose. Vokietijoje ital\xc5\xb3 disko stilius paveik\xc4\x97 \xe2\x80\x9ediscofox\xe2\x80\x9c stiliaus atsiradim\xc4\x85 (Modern Talking, Fancy, Bad Boys Blue). Kai kurie ital\xc5\xb3 disko atlik\xc4\x97jai (Klein & MBO, Alexander Robotnik) buvo populiar\xc5\xabs Detroite, kur buvo laikomi \xe2\x80\x9eprogresyviais\xe2\x80\x9c ir j\xc5\xb3 muzika prisid\xc4\x97jo prie acid house, trance stili\xc5\xb3 atsiradimo. Per italo house grup\xc4\x99 Black Box, ital\xc5\xb3 disko paveik\xc4\x97 brit\xc5\xb3 rave muzikos scen\xc4\x85 1980-\xc5\xb3j\xc5\xb3 pabaigoje.'